CELEX: 32018D0321
Language: bg
Date: 2018-03-02 00:00:00
Title: Решение за изпълнение (EC) 2018/321 на Комисията от 2 март 2018 година за изменение на Решение за изпълнение (EC) 2017/224 на Комисията за определяне на техническите и оперативните спецификации, позволяващи търговската услуга, предлагана от създадената в рамките на програмата „Галилео“ система, да изпълнява функцията, предвидена в член 2, параграф 4, буква в) от Регламент (ЕС) № 1285/2013 на Европейския парламент и на Съвета

5.3.2018   
            
            
               BG
            
            
               Официален вестник на Европейския съюз
            
            
               L 62/34
            
         РЕШЕНИЕ ЗА ИЗПЪЛНЕНИЕ (EC) 2018/321 НА КОМИСИЯТА
   от 2 март 2018 година
   за изменение на Решение за изпълнение (EC) 2017/224 на Комисията за определяне на техническите и оперативните спецификации, позволяващи търговската услуга, предлагана от създадената в рамките на програмата „Галилео“ система, да изпълнява функцията, предвидена в член 2, параграф 4, буква в) от Регламент (ЕС) № 1285/2013 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи и за отмяна на Регламент (ЕО) № 876/2002 на Съвета и на Регламент (ЕО) № 683/2008 на Европейския парламент и на Съвета (1), и по-специално член 12, параграф 3, буква г) от него,
   като има предвид, че:
   
               (1)
            
            
               В техническите и оперативните спецификации, определени в приложението към Решение за изпълнение (ЕС) 2017/224 на Комисията (2), се предвижда, че общите спецификации на услугата с „голяма точност на CS“, предоставена от търговската услуга, включват грешка при позициониране под един дециметър и че достъпът до тази услуга с „голяма точност на CS“, под контрола на един или повече доставчици на услуги, се заплаща в зависимост от тарифната политика, която е в сила.
            
         
               (2)
            
            
               Изглежда обаче, че платеният достъп до услугата с голяма точност на търговската услуга възпрепятства развитието на приложенията, които използват тази услуга, и затруднява обещаващия растеж на икономическите дейности, базирани на технологията за спътникова навигация, особено в Съюза. Той би могъл също така да представлява пречка за навлизане на системата, създадена в рамките на програмата „Галилео“, на световните пазари, тъй като конкурентни системи предлагат безплатен достъп до услуги с голяма точност.
            
         
               (3)
            
            
               Освен това предприятията в бързо разрастващите се сектори, които е най-вероятно да използват търговската услуга с голяма точност, като тези, които развиват дейност в области като автономните превозни средства, роботиката или безпилотните летателни апарати, не се нуждаят от толкова голяма точност на позициониране, като тази, предвидена първоначално за търговската услуга. За тези предприятия точност по-малка от два дециметра е достатъчна, като за тях по-голям интерес представлява съкращаването на времето, необходимо за постигането на тази точност. Впрочем между точността на позициониране и времето, необходимо за това, съществува правопропорционална зависимост. Намаляването на минималната точност от един на два дециметра е съпроводено от намаляване на времето, необходимо за постигането на тази точност, и може да варира в зависимост от използваната технология, околната среда и местонахождението на ползвателя.
            
         
               (4)
            
            
               Наред с това ползвателите, които се нуждаят от услуга с грешка на позициониране по-малка от тази на услугата с „голяма точност на CS“, могат да я получават от предприятия, които вече предлагат локализирано търговски услуги с подобна точност.
            
         
               (5)
            
            
               Освен това следва да се поясни, че безплатният достъп до услугата с голяма точност на търговската услуга не предопределя евентуалното заплащане на други услуги, предоставяни от системата, създадена в рамките на програмата „Галилео“.
            
         
               (6)
            
            
               Поради това следва да се предвиди, от една страна, че достъпът до услугата с „голяма точност на CS“, предоставяна от търговската услуга, трябва да е безплатен, и от друга страна, че общите спецификации на услугата с „голяма точност на CS“ следва да включват грешка на позициониране под два дециметра.
            
         
               (7)
            
            
               И на последно място, що се отнася до разгръщането на услугата с „голяма точност на CS“, е важно наименованията на двете предвидени фази да бъдат леко променени, за да се отрази по-добре тяхната същност.
            
         
               (8)
            
            
               Решение за изпълнение (ЕС) 2017/224 следва да бъде съответно изменено.
            
         
               (9)
            
            
               Мерките, предвидени в настоящото решение, са в съответствие със становището на комитета, създаден съгласно член 36, параграф 1 от Регламент (ЕС) № 1285/2013,
            
         ПРИЕ НАСТОЯЩОТО РЕШЕНИЕ:
   Член 1
   Приложението към Решение за изпълнение (ЕС) 2017/224 се изменя, както следва:
   
               1)
            
            
               в реда, озаглавен „Общи спецификации“, в колоната, озаглавена „Голяма точност на CS“, текстът се заменя със следното: „Предоставяне на данни с голяма точност с цел постигане на грешка при позициониране под два дециметра при номинални условия на употреба“;
            
         
               2)
            
            
               в реда, озаглавен „Достъп до услугата“, в колоната, озаглавена „Голяма точност на CS“, текстът се заменя със следното: „— Безплатен достъп“;
            
         
               3)
            
            
               в реда, озаглавен „Разгръщане на услугата“, в колоната, озаглавена „Голяма точност на CS“, текстът „— Фаза на въвеждане в търговска експлоатация между 2018 и 2020 г. — Фаза на редовна търговска експлоатация от 2020 г. нататък“ се заменя с текста „— Фаза на първоначално осигуряване на сигналите между 2018 и 2020 г. — Фаза на редовно предоставяне на услуги от 2020 г. нататък“.
            
         Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 2 март 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 1.
   
      (2)  Решение за изпълнение (EC) 2017/224 на Комисията от 8 февруари 2017 г. за определяне на техническите и оперативните спецификации, позволяващи търговската услуга, предлагана от създадената в рамките на програмата „Галилео“ система, да изпълнява функцията, предвидена в член 2, параграф 4, буква в) от Регламент (ЕС) № 1285/2013 на Европейския парламент и на Съвета (ОВ L 34, 9.2.2017 г., стр. 36).